
Őrizkedj a hamis prófétáktól

 

Üdvözülni akarsz? Akkor jól teszed, ha ügyelsz a hamis prófétákra. Talán nem gondolod, hogy a hamis prófétáknak sok közük lehetne az üdvösségedhez, de mindjárt meglátod Isten Igéjéből, hogy bizony van. 

Lapozz a Máté Evangéliuma 7. részéhez. Itt találod a Hegyi beszédet, amelyben Jézus a következőket mondja: 

„Menjetek be a szoros kapun. Mert tágas az a kapu és széles az az út, amely a veszedelemre visz, és sokan vannak, akik azon járnak. Mert szoros az a kapu és keskeny az az út, amely az életre visz, és kevesen vannak, akik megtalálják azt. 

Őrizkedjetek pedig a hamis prófétáktól, akik juhoknak ruhájában jönnek hozzátok, de belül ragadozó farkasok. Gyümölcseikről ismeritek meg őket. Vajon a tövisről szednek-e szőlőt, vagy a bojtorjánról fügét? Eképpen minden jó fa jó gyümölcsöt terem; a romlott fa pedig rossz gyümölcsöt terem. Nem teremhet jó fa rossz gyümölcsöt; romlott fa sem teremhet jó gyümölcsöt. Minden fa, amely nem terem jó gyümölcsöt, kivágattatik és tűzre vettetik. Azért az ő gyümölcseikről ismeritek meg őket. Nem mindenki, aki ezt mondja nekem: Uram! Uram! megy be a mennyek országába; hanem aki cselekszi az én mennyei Atyám akaratát.  

Sokan mondják majd nekem ama napon: Uram! Uram! nem a te nevedben prófétáltunk-e, és nem a te nevedben űztünk-e ördögöket, és nem cselekedtünk-e sok hatalmas dolgot a te nevedben? És akkor vallást teszek majd nekik: Sohasem ismertelek titeket; távozzatok tőlem, ti gonosztevők” (Máté 7,13-23). 

Jézus megmutatta a helyes utat: be kell menned a szoros kapun, és a keskeny úton kell járnod. Majd hozzátette: „De őrizkedjetek a hamis prófétáktól.” Összekapcsolta a kettőt. A keskeny úton kell járnod, és őrizkedned kell a csapdáktól, amiket a hamis próféták állítottak fel.

Olyan ez, mint a Piroska és a farkas meséje. Piroskát az édesanyja elküldi a nagymamához. Az útra figyelmeztetéssel látja el: Óvakodj az úton az idegenektől – különösen a farkastól. Jézus is figyelmeztet, hogy őrizkedj a hamis prófétáktól, mert ők ragadozó farkasok, akik veszélyt jelentenek az üdvösségedre. 


Indítékuk és üzenetük

 

Hogyan ismered fel a hamis prófétákat? Jézus azt mondta, hogy a gyümölcseikről. A Biblia más ismérveket is felhoz, először nézzük meg azokat. 

Olvasd el az Ószövetségből, mit írt Jeremiás próféta a hamis prófétákról. Jeremiás 6,13-14: „Mert kicsinyeiktől fogva nagyjaikig mindnyájan telhetetlenségnek adták magukat; a prófétától fogva a papig mindnyájan csalárdságot űznek. És hazugsággal gyógyítgatják az én népem leányának romlását, mondván: Békesség, békesség, és nincs békesség!” 

Jeremiás rámutat a hamis próféták indítékára: telhetetlenek. Sokat akarnak maguknak. Miből? Pénzből, emberekből és hírnévből. Azt akarják, hogy dicsőítsék őket. Sok követőre vágynak, sikeres szolgálatra, népszerűségre, hatalomra és szép vagyonra. Mit mondanak azért, hogy elérjék a céljukat? Azt mondják: Békesség, békesség.

Az Újszövetség azonban figyelmeztet: „Félelemmel és rettegéssel vigyétek véghez a ti üdvösségeteket” (Filippi 2,12). Erre a hozzáállásra van szükséged a teljes és végleges üdvösséghez. 

De mit mondanak a hamis próféták? Azt mondják: „Békesség.” Akik hallgatnak a hamis prófétákra, azokban is kialakul egy hozzáállás. Az viszont éppen az ellenkezője lesz annak, amit Isten elvár. Isten azt akarja, hogy féld Őt és azt, hogy félelemmel és rettegéssel vidd véghez az üdvösségedet. A hamis próféták szavai azonban nyugodt és gondtalan állapotba ringatnak az üdvösségeddel kapcsolatban. Biztosítanak afelől, hogy minden rendben van, biztonságban vagy, egyáltalán nem vagy veszélyben. 

Az Interneten kutattam, hogy mit mondanak mások erről az Igéről: „Félelemmel és rettegéssel vigyétek véghez a ti üdvösségeteket.” Némelyek idézték az Igét, majd egyből azt mondták, hogy nem kell félnünk. De én azt kérdezem: kinek higgyünk; Isten Igéjének, vagy olyan embereknek, akik ellentmondanak Isten Igéjének? 

Ha valaki nem tudja, mi az Isten félelme és milyen félelemre van szüksége, akkor jól teszi, ha utánajár és kideríti. Isten Igéjének nyíltan ellentmondani azonban felettébb veszélyes. 


Mit mondanak az igaz próféták?

 

Olvastuk a hamis próféták üzenetét, ami egy szóval: békesség. Lássuk, mi az igaz próféták üzenete.

Olvasd el a 2Királyok 17,13-at. „És mikor bizonyságot tett az Úr Izraelben és Júdában minden prófétája és minden látnoka által, ezt mondván: Térjetek meg a ti gonosz útjaitokról, és őrizzétek meg az én parancsolataimat és rendeléseimet, az egész törvény szerint, amelyet parancsoltam a ti atyáitoknak; és amelyet hozzátok küldtem az én szolgáim, a próféták által.” 

Mit mond? „Térjetek meg!” Ezt üzente az Úr minden prófétája által. 

Nézzünk meg közülük még néhányat. Mit mond az Úr többi igaz prófétája? 

Ésaiás: „Keressétek az Urat, amíg megtalálható, hívjátok Őt segítségül, amíg közel van. Hagyja el a gonosz az ő útját, és a bűnös férfiú gondolatait, és térjen az Úrhoz, és könyörül rajta, és a mi Istenünkhöz, mert bővelkedik a megbocsátásban. Mert nem az én gondolataim a ti gondolataitok, és nem a ti útjaitok az én útjaim, így szól az Úr! Mert amint magasabbak az egek a földnél, aképpen magasabbak az én útjaim útjaitoknál, és gondolataim gondolataitoknál!” (55,6-9). Ésaiás üzenete ez: térjünk az Úrhoz! Változnunk kell. El kell hagynunk egyes dolgokat, és oda kell fordulnunk Istenhez. 

Jeremiás: „Térjetek meg, szófogadatlan fiak, azt mondja az Úr” (3,14). 

Ezékiel: „Ezokáért mondjad Izrael házának: Ezt mondja az Úr Isten: Térjetek meg, és forduljatok el bálványaitoktól és minden utálatosságotoktól fordítsátok el orcátokat” (14,6). 

Hóseás: „Térj hát vissza a te Istenedhez; őrizd meg az irgalmasságot és az ítéletet, és bízzál szüntelen a te Istenedben” (12,6). 

Joel: „De még most is így szól az Úr: Térjetek meg hozzám teljes szívetek szerint; böjtöléssel is, sírással is, kesergéssel is. És szíveteket szaggassátok meg, ne ruháitokat, úgy térjetek meg az Úrhoz, a ti Istenetekhez; mert könyörülő és irgalmas Ő; késedelmes a haragra és nagy kegyelmű, és bánkódik a gonosz miatt” (2,12-13). Joel szerint Isten jó, kész arra, hogy megbocsásson neked; de oda kell fordulnod, meg kell térned Hozzá. 

Jónás: „Öltözzenek zsákba az emberek és barmok, és kiáltsanak az Istenhez erősen, és térjen meg ki-ki az ő gonosz útjáról és az erőszakosságból, amely kezükben van!” (3,8). 

Zakariás: „Mondjad azért nekik: Ezt mondja a Seregek Ura: Térjetek hozzám, szól a Seregek Ura, és hozzátok térek, mondja a Seregek Ura” (1,3). 

Malakiás: „Atyáitok idejétől fogva eltértetek rendeléseimtől és nem tartottátok meg azokat. Térjetek hozzám, és én is hozzátok térek, azt mondja a Seregek Ura” (3,7). 

 

Míg a hamis próféták azt hajtogatták:

Békesség, békesség; 

az igaz próféták ezt hirdették: 

Térjetek vissza az Úrhoz, térjetek meg! 

 

Olvasd el, mit prédikált Jézus előtt az utolsó próféta, Keresztelő János: „Azokban a napokban pedig eljött Keresztelő János, aki prédikált Júdea pusztájában. És ezt mondta: Térjetek meg, mert elközelített a mennyek országa” (Máté 3,1-2). 

Mit tanított az újszövetségi próféta, Jézus? „Ettől fogva kezdett Jézus prédikálni, és ezt mondani: Térjetek meg, mert elközelgett a mennyek országa” (Máté 4,17). Az üzenetük világos: Térjetek meg. 

Pünkösd napján, amikor az emberek megkérdezték Péter apostolt, mit csináljanak, ő így felelt: „Térjetek meg és merítkezzetek be mindnyájan a Jézus Krisztus nevében a bűnök bocsánatára; és veszitek a Szent Szellem ajándékát” (ApCsel 2,38). 

Amikor Pál apostol Athénben prédikált, ezt hirdette: „E tudatlanságnak idejét azért elnézvén az Isten, most parancsolja az embereknek, mindenkinek mindenütt, hogy térjenek meg” (ApCsel 17,30). 

Egyesek talán azt mondják, hogy a megtérés üzenete csak a hitetleneknek szól. De nézd meg a Jelenések könyvét. Az 1. rész 3. verse így hangzik: „Boldog, aki olvassa, és akik hallgatják e prófétálásnak beszédeit.” A Jelenések könyve prófécia, és főleg hívőknek íródott. Mit mondanak a könyv prófétai szavai? 

A 2. és 3. fejezetben a hét gyülekezetnek írt hét levelet olvassuk. Mit üzen közülük ötnek?

Efezusba: „Emlékezzél meg azért, honnét estél ki, és térj meg” (Jelenések 2,5). 

Pergamumba: „Térj meg: ha pedig nem, ellened megyek hamar” (Jelenések 2,16). 

Thiatirába: „Adtam neki időt is, hogy megtérjen az ő paráználkodásából; és nem tért meg. Íme, én ágyba vetem őt, és azokat, akik vele paráználkodnak, nagy nyomorúságba, ha meg nem térnek az ő cselekedeteikből” (Jelenések 2,21-22). 

Szárdiszba: „Emlékezzél meg azért, hogyan vetted és hallottad; és tartsd meg, és térj meg” (Jelenések 3,3). 

Laodiceába: „Akiket én szeretek, megfeddem és megfenyítem: légy buzgóságos azért, és térj meg” (Jelenések 3,19). 

Ha röviden le akarjuk írni az igaz és a hamis próféták üzenetét, azt mondhatjuk, hogy a hamis próféták üzenete ez: békesség; az igaz prófétáké pedig ez: térjetek meg. 

Természetesen más üzeneteik is vannak. Isten igaz szolgái eléd tárják Isten teljes üzenetét, az Ő teljes tanácsát. Pál apostol ezt mondta az efezusi véneknek: „Azért bizonyságot teszek előttetek a mai napon, hogy én mindenkinek a vérétől tiszta vagyok. Mert nem vonogattam magamat, hogy hirdessem nektek az Isten teljes akaratát” (ApCsel 20,26-27). 

A hamis próféták viszont népszerűek akarnak lenni, úgyhogy Isten Igéjének csak a pozitív és kellemesen hangzó részeit mondják el. Olyan ez, mintha az igaz próféta felszolgálná a teljes ételt, a hamis próféta pedig csak a desszertet. A hamis próféták kiválogatják a pozitív üzeneteket a Bibliából, és kihagyják azt, amit nem kellemes hallgatni. Egyáltalán nem, vagy csak nagyon keveset beszélnek a megtérésről, a bűnről, és arról hogy meg kell szentelődnünk. 


A másik szó

 

Mondhatod magadban, hogy nem sok olyan prédikátort hallasz manapság, akik azt mondják: Békesség, békesség. Menjünk bele ebbe kicsit mélyebben. A héber szó a békességre a shalom. Jól ismerjük. Békességet jelent, de sokkal többet foglal magába, mint a magyar béke vagy békesség. Gazdag a jelentéstartalma. Általános jólétet jelent. Sőt keleten sokan ezt a szót használják köszönésre. Azt mondják: Béke legyen veled. 

A békére gondolhatunk úgy, mint a háború és a bajok hiányára, nyugalomra. De az izraeliek számára a béke többet jelentett. Nekik a béke nem csak a háború hiányát jelentette, hanem mindazt, amit a béke magában hordoz: lehetőséget az építkezésre, a gyarapodásra és a jó életre. A háborúban mindenféle bajok zúdulnak az országra, meghalnak az emberek, kevés az élelem, szűkösek a lehetőségek. Békében több pénzünk lehet, fejlődhet a kultúra, kibontakozhatnak művészetek, és jobb lehet az életminőségünk. A héber szó mindezeket a pozitívumokat magában foglalja. 

Van egy másik szó is, amit egyes fordítások a shalom megfelelőjeként használnak, különösen angol nyelven. És ez az, amit a hamis próféták előszeretettel használnak. Ez a szó a prosperitás. Magyarul többnyire bővelkedésnek mondják. 

Tehát ha tudni akarod, mi Isten igaz prófétáinak az üzenete, az így hangzik: Térjetek meg. Ha tudni akarod, mi a hamis szolgálók üzenete, az a prosperitás, anyagi bőség és gazdagság. 

Isten azt akarja, hogy Őrá figyelj és a mennyei dolgokra gondolj. A hamis próféták sok követőre, nagy népszerűségre és rengeteg pénzre vágynak. Ezért arra bátorítanak, hogy olyan sokat szerezz meg a földi javakból, amennyit csak tudsz. Elmondják, hogy ehhez nagy segítséget jelent, ha bőségesen adakozol, amivel persze roppant gazdaggá teszed őket. Bár bibliai elveket használnak fel, az indítékuk a pénzsóvárság és a telhetetlenség. Ezért túlságosan biztatnak arra, hogy Isten dolgain kívül világi célokra is törekedj. 


Mit mondanak a számok?

 

A hamis próféták felismerésének másik módja a számuk. Azt gondolhatnánk, hogy keresztények vagyunk, és sok igaz próféta van közöttünk. Talán van néhány hamis próféta sötét sarkokban elrejtőzve, de mivel mi Isten népe vagyunk, nem lehet sok hamis próféta közöttünk. 

Valóban így van ez? Először nézzük meg, mi történt az Ószövetségben. Szerintem sokat tanulhatunk belőle. 

Olvasd el, mit mond az Írás Illésről. 1Királyok 18,19: „Most azért küldj el, gyűjtsd hozzám az egész Izraelt a Kármel hegyre, és a Baál négyszázötven prófétáját, és az Ásera négyszáz prófétáját, akik a Jezabel asztaláról élnek.” Ez óriási esemény volt. Az egyik oldalon ott állt 850 hamis próféta, a másik oldalon pedig Illés – egyedül. 

Azt gondolhatnánk, hogy ez elszigetelt esemény. Ám találunk egy másik estet is Mikeással. 1Királyok 22,6-8: „És összegyűjtötte az Izrael királya a prófétákat, közel négyszáz férfiút, és mondta nekik: Elmenjek-e Rámoth Gileád ellen hadba, vagy elhagyjam? És mondták: Menj fel; mert az Úr kezébe adja azt a királynak. És mondta Josafát: Nincs itt már több prófétája az Úrnak, hogy attól is tudakozódhatnánk? És mondta az Izrael királya Josafátnak: Még van egy férfiú, aki által megkérdhetjük az Urat, Mikeás, a Jemla fia; de én gyűlölöm őt, mert soha nem jövendöl nekem jót, hanem mindig csak rosszat.” 

Sokatmondó történet, igaz? Mit mondanak a hamis próféták? Azt, amit az emberek hallani szeretnének. Viszkető füleket vakargatnak. Keresik az emberek tetszését, és szórakoztatják őket. 

És mi történik az igaz prófétákkal? Gyűlölik őket, mert azt mondják, amit Isten mond. De mi lett Mikeás történetének a vége? A király a hamis prófétákra hallgatott, és meghalt a csatában.

Mi is volt a hamis próféták és az igaz próféták aránya? Több száz az egyhez.

Erre azt mondhatod: Á, ez az Ószövetség! Az Újszövetségben és a mi életünkben biztos sokkal jobb az arány. Biztos éppen fordítva van. Talán van néhány hamis próféta, de biztos sok igaz próféta van közöttünk. 

Olvasd el Jézus szavait a Lukács evangéliuma 6. részéből. „Boldogok lesztek, mikor titeket az emberek gyűlölnek, és kirekesztenek, és szidalmaznak titeket, és kivetik a ti neveteket, mint gonoszt, az ember Fiáért. Örüljetek azon a napon és örvendezzetek; mert íme, a ti jutalmatok bőséges a mennyben; hiszen hasonlóképpen cselekedtek a prófétákkal az ő atyáik” (22-23. vers). A 26. versben pedig ez áll: „Jaj nektek, mikor minden ember jót mond felőletek; mert éppen így cselekedtek a hamis prófétákkal az ő atyáik.” 

Ezt mondta Jézus a követőinek. Ami a hamis és az igaz prófétákkal történt az Ószövetségben, ugyanaz fog történni veletek is. Sokan fogják szeretni és követni a hamis prófétákat. És sok ember fogja megvetni és gyűlölni az igaz prófétákat. Milyen sokan? Olyan sokan, hogy Jézus így fejezte ki: minden ember. Majdnem mindenki szeretni fogja a hamis prófétákat, és szinte senki nem fog hallgatni az igaz prófétákra. 


Hamis próféták az utolsó napokban

 

A hamis próféták sok követőre vágynak. Sikeresek akarnak lenni. Kívülről szelíd bárányoknak látszanak, Isten embereinek. Belül azonban ragadozó farkasok, akik el is érik, amit akarnak.

Tudod, hogy kik a hamis próféták napjainkban? Népszerű prédikátorok, nagy és híres gyülekezetek és szolgálatok vezetői. 

Lehet, hogy nem kellemes ezt hallani. De olvasd el, mit mondott Jézus az utolsó napokról. Máté 24,11: „És sok hamis próféta támad, akik sokakat elhitetnek.” Mennyi? Sok. 

Ha azt hisszük, csak kevés hamis próféta van ma, az nem egyezik azzal, amit Jézus tanított. Ő azt mondta: „sok hamis próféta támad”. Sok hamis próféta van. És már sokakat elhitettek. És ha nem jöttél rá, hogy sok hamis próféta van, akkor lehet, hogy téged is elhitettek már. 

Úgyhogy vigyázz! Őrizkedj! Olvasd Isten Igéjét, és tanuld meg az igazságot! Ne csak a sima beszédű, hízelgő prédikátorokat hallgasd! Ha hiszel nekik, az sokba kerülhet neked. 

Jézus ezt mondta, amikor az utolsó napokról beszélt, amelyekben mi élünk: „Mert hamis Krisztusok és hamis próféták támadnak, és jeleket és csodákat tesznek, hogy elhitessék, ha lehet, még a választottakat is” (Márk 13,22). Ne kövess valakit csak azért, mert gyógyító evangélistának vagy csodatevőnek tartják. Előbb nézd meg a gyümölcseit. 

Ugyanebben az üzenetben Jézus ezt mondta: „Amiket pedig nektek mondok, mindenkinek mondom: Vigyázzatok!” (Márk 13,37). 

Tehát a számok tekintetében ezt mondhatjuk az Ószövetség, az Újszövetség és a saját tapasztalataink alapján is: Sok hamis próféta van, és már sokakat elhitettek. 


A közelmúltban történt

 

Néhány évvel ezelőtt volt egy úgynevezett ébredés Amerikában. Sok „nagy” „prófétai” karizmatikus vezető támogatta az összejövetelek fő prédikátorát. A híres vezetők azt „prófétálták” felőle, hogy komolyan tovább fog növekedni a szolgálata. 

Egy új-zélandi igehirdető ellenben azt állította, hogy az egész nem Istentől van, sőt rossz. Viszonylag kevesen mertek kiállni és vele együtt kijelenteni, hogy az úgynevezett ébredés hamis. Néhány hét múlva azonban az egész „ébredés” szégyenletesen összeomlott. 

Amikor olvastam az eseményekről, a szemben álló felekről, mondhattam volna, hogy Magyarországon élek, ezért nincs sok közöm hozzá. De volt. Fontos az irány, amerre megyünk. Amikor azt látjuk, hogy Isten valami nagyszerűt cselekszik, akkor jó azt valamilyen módon követni. De ha egy jelenség vagy szolgálat nem Istentől van, akkor el kell határolódnunk tőle. 

Óvatosnak kell lennünk. Ezt az amerikai úgynevezett ébredést sokan tartották jónak, és kevesen voltak ellene.

Hogyan ismerd fel tehát az igaz és a hamis prófétákat? Felismerheted őket a számuk alapján. A hamis próféták szeretnek összeállni, szervezetekbe tömörülni és úgy építeni a királyságukat. Megtévesztik önmagukat, egymást és sok más embert. Ahogy az ószövetségi prófétáknál olvastad, érdekes látni, hogy a „sok” szó gyakran előfordul velük kapcsolatban. Sok hamis próféta van, és sokakat elhitetnek. Talán meglepő, de ezt látjuk a Bibliában mind az Ó- mind az Újszövetségben. 

Tehát a hamis prófétákat felismerheted a nagy számuk és a sok követőjük alapján.

Felismerheted őket az üzenetükről is, különösen arról, amely az anyagi bővelkedésről szól. És van még egy harmadik mód…


Gyümölcseikről

 

Jézus világosan beszélt: „Gyümölcseikről ismeritek meg őket.” Azt mondta, hogy ezek az emberek ragadozó farkasok, és a gyümölcseikről ismered fel őket. 

Már láttuk, hogy a hamis próféták telhetetlenek, vagyis kapzsik, pénzsóvárok. Pénz, hatalom és népszerűség után áhítoznak. A követőik elnézik ezt nekik. Bár mindezek a világ szeretetének kategóriájába tartoznak, a követőik nem gondolják, hogy ez probléma lenne. 

A listán azonban szerepel egy harmadik tétel is, ami a test kívánsága. Amikor elszabadul, szexuális bűnökhöz vezet; és ezek azok, amelyekkel szemben a keresztény közösség már nem olyan elnéző. (Bár úgy tűnik, hogy manapság már ezeket is egyre jobban eltűrik.) 

Létezik ma egy úgynevezett prófétai mozgalom, amelyről szeretnék röviden írni. A mozgalom központja Amerika. Volt egy ember, akit a mozgalom elindítójának tekintettek, de legalábbis az egyik fő kezdeményezőnek. Ahogy telt az idő, kiderült, hogy a illetőnek problémái vannak az alkohollal és a homoszexualitással. Szerinted Isten ilyen emberen keresztül akarja eljuttatni hozzád a legfőbb üzenetét? Szerintem nem. Nem várjuk el, hogy az emberek, akiket Isten használ, abszolút tökéletesek legyenek, mert akkor egyikünket sem használná. De ez már túl soknak tűnik. Ez is olyan eset, amikor a király meztelen. És Jézus azt mondta: „Gyümölcseikről ismeritek meg őket.” 

Az is kiderült, hogy a mozgalom egy másik nagy tekintélyű vezetője szexuálisan manipulált nőket. Inkább nem megyek bele a piszkos részletekbe.

Van még két fő vezetője a mozgalomnak, akiknek a nevét szintén nem akarom itt leírni. Megtalálhatod őket az Interneten. Mindkettőnek jelent meg könyve magyarul, az egyiket magam fordítottam. Ez a két prófétának mondott ember nyíltan közölte, hogy csatlakoztak a Máltai Lovagrendhez. A Máltai Lovagrend egy római katolikus rend, amit már önmagában is gyanúsnak találhat egy bibliai hívő keresztény. 

Amikor valaki belép a Máltai Lovagrendbe, esküt kell tennie. Eszedbe jut erről valami? Olvasd el a Máté 5,33-37-et, Jézus szavait a Hegyi beszédből: „Ismét hallottátok, hogy megmondatott a régieknek: Hamisan ne esküdjél, hanem teljesítsd az Úrnak tett esküidet. Én pedig azt mondom nektek: Teljességgel ne esküdjetek; se az égre, mert az az Isten királyi széke; Se a földre, mert az az Ő lábainak zsámolya; se Jeruzsálemre, mert a nagy Király városa; Se a te fejedre ne esküdjél, mert egyetlen hajszálat sem tehetsz fehérré vagy feketévé; Hanem legyen a ti beszédetek: Igen igen; nem nem; ami pedig ezeken felül van, a gonosztól van.” 

Elismerem, hogy a Máltai Lovagrend nemes feladatokat is hajt végre, például szükségben levőkről gondoskodnak. Egyes pontokon azonban nyíltan figyelmen kívül hagyják Isten Igéjét. Ha valaki csatlakozik a Máltai Lovagrendhez, egyértelműen figyelmen kívül kell hagynia Jézus szavait, amikor Ő azt mondta, hogy ne esküdjünk. Ez történik akkor, amikor valaki belép a rendbe. 

Ha a lovagrend felsőbb szintjeit nézzük, ott azt látjuk, hogy a szervezet vezetőit mestereknek hívják. A legfőbb vezető tisztsége pedig nagymester. Felidéz ez számodra valamit az Újszövetségből? Természetesen. Mit mondott Jézus? Máté 23,8-10: „Ti pedig ne hívassátok magatokat Rabbinak, mert egy a ti Mesteretek, a Krisztus; ti pedig mindnyájan testvérek vagytok. Atyátoknak se hívjatok senkit e földön; mert egy a ti Atyátok, aki a mennyben van. Mestereknek se hívassátok magatokat, mert egy a ti Mesteretek, a Krisztus.” 

Hogyan csatlakozhat egy bibliai hívő keresztény egy olyan vallásos szervezethez, amit mesterek és nagymesterek irányítanak? Ha valaki egy ilyen szervezethez csatlakozik, nyíltan figyelmen kívül kell hagynia és meg kell vetnie Üdvözítőnk, Jézus szavait. 

A két ember, akikről beszélek, a legfőbb vezetők között van az úgynevezett prófétai mozgalomban. Ha egy mozgalom vezetői jól intézik az ügyeiket, néhányan a periférián pedig rosszul; nos, mindenhol történnek rossz dolgok, ahol sok ember van. De ha a legfőbb vezetők figyelmen kívül hagyják Jézus szavait, akkor maga a mozgalom romlott.

Ami Amerikában történt, sokat megmutatott az úgynevezett prófétai mozgalomról. A már említett úgynevezett ébredés Amerikában azzal ért véget, hogy a vezetője elhagyta a feleségét és a gyermekeit, és gyorsan feleségül vett egy fiatalabb nőt. Jézus szavai szerint ez a házasságtörés nyilvánvaló esete. Miután ez megtörtént, az egyik máltai lovag magához vette a házasságtörő párt, hogy „helyreállítsa” őket. A helyreállítás jól hangzik, de vajon mit jelentett? Ebben az esetben azt, hogy néhány hónap múlva a máltai lovag megengedte, hogy a házasságtörő a pulpitusa mögött prédikáljon. 

Helyreállítás volt ez? Az igazi helyreállításban jelen kell lennie a megtérésnek. De itt nem látszottak a megtérés jelei. Megnézheted a YouTube-on. Többen felálltak abban a gyülekezetben, és kiabálva „dorgálták meg” a frissen „helyreállított” prédikálót. 

Ezeknek az úgynevezett „prófétáknak” nagy követő tábora van az egész világon. Cselekedeteikkel azt üzenték a keresztény világnak, hogy nyugodtan követhetnek el házasságtörést, sőt meg is maradhatnak a bűnükben, és mindez teljesen rendben van. 


Mit tett Keresztelő János?

 

Volt egy hasonló eset az Újszövetségben, amikor Heródes feleségül vette a testvére korábbi feleségét. Mit szólt ehhez Keresztelő János? „Ó, Heródes, rosszat tettél. De tudod, mit? Isten megbocsát neked. És én is megbocsátok. Ezután igyekezz olyan jó vezető lenni, amilyen csak tudsz.” 

Ezt mondta? Nem! Hanem ezt: „Nem szabad neked a testvéred feleségével élned” (Márk 6,18). Ez a kijelentés az életébe került. 

Ám a hamis próféták azt a gonosz üzenetet küldik az embereknek, hogy nyugodtan elkövethetik a bűneiket, és mégis minden rendben lesz. És ez a követőiknek, sok-sok embernek az üdvösségébe fog kerülni. 

Olvasd el még egyszer Jézus szavait a Máté 7. részéből. Ő erre intett: „Őrizkedjetek pedig a hamis prófétáktól, akik juhoknak ruhájában jönnek hozzátok, de belül ragadozó farkasok. Gyümölcseikről ismeritek meg őket. Vajon a tövisről szednek-e szőlőt, vagy a bojtorjánról fügét? Eképpen minden jó fa jó gyümölcsöt terem; a romlott fa pedig rossz gyümölcsöt terem. Nem teremhet jó fa rossz gyümölcsöt; romlott fa sem teremhet jó gyümölcsöt. Minden fa, amely nem terem jó gyümölcsöt, kivágattatik és tűzre vettetik. Azért az ő gyümölcseikről ismeritek meg őket” (Máté 7,15-20). 

Ott van ez az úgynevezett prófétai mozgalom, és a gyümölcsei nyilvánvalók. Ha nem tévesztettek meg minket, és látjuk, mit csinálnak, akkor csak azt mondhatjuk, hogy ez hamis próféták mozgalma. Más szavakkal, ez egy hamis prófétai mozgalom.


Következmények

 

Ha követed a hamis prófétákat, a következmények a legrosszabbak. Jézus így folytatta: „Nem mindenki, aki ezt mondja nekem: Uram! Uram! megy be a mennyek országába; hanem aki cselekszi az én mennyei Atyám akaratát. Sokan mondják majd nekem ama napon: Uram! Uram! nem a te nevedben prófétáltunk-e, és nem a te nevedben űztünk-e ördögöket, és nem cselekedtünk-e sok hatalmas dolgot a te nevedben? És akkor vallást teszek majd nekik: Sohasem ismertelek titeket; távozzatok tőlem, ti gonosztevők” (Máté 7,21-23). 

Nagyon sokan hisznek a hamis prófétáknak. Sok embert megtévesztenek. Az ítéletkor Jézus előtt fognak állni, és szörnyen meg lesznek döbbenve. Most nyugodtak és magabiztosak. Azt hiszik, teljesen rendben vannak, mert a hízelgő hamis próféták elhitették velük, hogy vár rájuk a menny. 

De Jézus azt fogja mondani nekik: „Sohasem ismertelek titeket.” És az örök tűzbe lesznek vetve. Nem hiszem, hogy szavakkal leírhatjuk a rémületüket, amikor rájönnek, hogy ahelyett, hogy arany utcákon járnának, az örökkévalóságot a tűz tavában kell tölteniük. 

 

Mit tegyél tehát? 

Óvakodj a hamis prófétáktól!

Vidd véghez az üdvösségedet félelemmel és rettegéssel! 


Függelék

 

1.  Az új-zélandi próféta Andrew Strom. 

Vigyázat: Kundalini! című könyvében A lakelandi katasztrófa című fejezetben írja le az eseményeket. 

A könyv magyarul ingyen letölthető szentseg.hu oldalunkról: 

http://www.szentseg.hu/kepek/andrew_strom_vigyazat_kundalini.pdf 

Külön köszönet Elleh Hajnalkának, aki magyarra fordította a könyvet, és engem is arra biztatott, hogy tegyem fel a weboldalunkra. Nagyon köszönjük! 

A könyv letölthető az ő weboldaláról is:

https://igerenezek.wordpress.com/category/letoltheto-konyvek/  

2.  Híres „apostolok” megáldják az „ébredés” vezetőjét kevéssel a házassági botrány kirobbanása és az összejövetel sorozat leállítása előtt. 

https://www.youtube.com/watch?v=gkrtac7IgXs 

Megtekintés: 2020. március 20.

3.  Az ismertté vált szavak 5 perc 32 másodperctől: „Az erőd növekedni fog, a hatalmad növekedni fog, a támogatásod növekedni fog, a befolyásod növekedni fog, a kijelentésed növekedni fog.” 

https://www.youtube.com/watch?v=YEwsG4lsXq4 

Megtekintés: 2020. március 20. 

4.  A házasságtörés elkövetője a máltai lovag gyülekezetében prédikál a „helyreállítás” után. A gyülekezetben nyolcan bekiabálásokkal „dorgálják meg” a szónokot. 

https://www.youtube.com/watch?v=NX4W2tVPjKg 

Megtekintés: 2020. március 20.

5.  Az események után mintegy tíz évvel további vádak érték a korábbi „ébredés” vezetőjét. Egy hat főből álló vizsgálócsoport, melyet Dr. Michael L. Brown vezetett, az illetőt alkalmatlannak nyilvánította a szolgálatra. 

